एक दिन नृसिंह चतुर्दशी का दिन था, गोपाल भट्ट जी भाव-विभोर हो गये कि आज कितना पावन दिन है। आज के दिन भगवान नृसिंह अपने भक्त प्रह्लाद के लिये खम्भे को फाड़कर प्रकट हुए थे। भगवान कितने दयालु हैं, यह दया कब होगी मेरे ऊपर। गोपाल भट्ट जी शालिग्राम जी की नित्य सेवा करते थे, लेकिन मन में भाव रहता कि मेरे ठाकुर का भी सुन्दर स्वरूप होता तो मैं उनका सुन्दर श्रृंगार करता, वस्त्राभूषण धारण कराता, लेकिन मेरे ठाकुर तो गोल हैं और नृसिंह भगवान का चिन्तन हो आया। वे रुदन करने लगे और रुदन करते-करते ही सो गये। अगले दिन जब उठे तो क्या देखते हैं कि एक शालिग्राम शिला के स्थान पर स्वयं श्री राधारमण जी प्रकट हो गये हैं। श्री राधारमण जी के नवीन मंदिर के निर्माण को लगभग 250 वर्ष हुए हैं। उससे पहले ठाकुर जी रसोई में छोटे मंदिर में ही विराजते थे।